Aseman Lapset

Aseman Lapset ry on vuonna 1990 perustettu poliittisesti ja uskonnollisesti sitoutumaton valtakunnallinen lasten, nuorten ja perheiden hyvinvointiin keskittyvä järjestö. 

Järjestön tavoitteena on lasten ja nuorten terveen kasvun sekä nuorten ja aikuisten luontevan vuorovaikutuksen tukeminen. Toiminnassaan järjestö tukee lasten ja nuorten lisäksi myös heidän lähipiiriään sekä vaikuttaa yhteiskuntaan, jotta siitä tulisi nuorten hyvinvointia parantava.

Aseman Lapset on SOSTEn jäsenjärjestö.

Historia 
1980–1990-luvun vaihteen Helsingissä havahduttiin niin sanottuun katulapsikysymykseen. Jopa monisatapäiset nuorten joukot kokoontuivat  Helsingin päärautatieaseman liepeille viettämään aikaansa. Alettiin puhua aseman lapsista.

Marraskuussa 1990 perustetun Aseman Lapset -yhdistyksen tavoitteena oli tuoda nuorisotyötä ja turvallisia aikuisia sinne, missä nuoret jo olivat. Pian tavoitteeksi muodostui nuorille suunnatun kahvilan saaminen rautatieaseman läheisyyteen. Mielekästä ajanviettoa tarjoamalla tavoitteena oli vähentää ja ennaltaehkäistä nuorten päihteidenkäyttöä.  

Vuosien 1992–1993 aikana nuoria kohdattiin liikkuvalla nuorisotyöllä muun muassa Jeeppi-kahvilan avulla. Takakontista tarjottava termarikahvi oli hyvä tapa saada kontakti nuoriin. Samoihin aikoihin perustettiin Citari-lehti toimimaan yhdistyksen pää-äänenkannattajana ja varainhankinnan välineenä. Myöhemmin Asemanlapset-nimiseksi muuttuneessa lehdessä otettiin räväkästikin kantaa ajan ilmiöihin ja nuorten hyvinvoinnin edistämiseen.  

Vajaa neljä vuotta yhdistyksen perustamisen jälkeen avattiin ensimmäinen nuorille tarkoitettu kahvila yliopiston viereen Helsingin Kluuviin. Walkers-yökahvila saavutti nopeasti valtavan suosion. Huomattava innovaatio oli vapaaehtoistyöntekijöiden nostaminen toiminnan keskiöön. Toiminta levisi nopeasti eri puolille Suomea. Parhaimmillaan uusia Walkerseja perustettiin vuoden aikana peräti kahdeksan. 

2000-luvun puolivälissä KansanterveyslaitosKansanterveyslaitos ja Stakes yhdistyivät 1. tammikuuta 2009 Terveyden ja hyvinvoinnin laitokseksi alkoi edistää lasten mielenhyvinvointia tukevan työmuodon tuomista Suomeen. Yhteistyökumppaniksi valikoitui Aseman Lapset ja kokeiltavaksi työmuodoksi australialainen, WHO:n suosittelema Friends-ohjelma. Sittemmin Walkers- ja Friends-toiminnan rinnalle on syntynyt uusia toimintamuotoja havaitun tarpeen mukaan.  

Toiminta 
Järjestön luonteeseen kuuluu nopea reagoiminen nuorten elämässä tapahtuviin muutoksiin. Toiminnassa luodaan aktiivisesti kumppanuuksia monenlaisten, joskus yllättävienkin yhteistyötahojen kanssa.  

Toiminnassa yhtenä lähtökohtana on, että esimerkiksi päihteidenkäyttö, väkivaltainen käyttäytyminen tai muu rikollinen toiminta ovat oireita, joihin aikuisten on tärkeä tarttua. 

Walkers-toiminnassa nuorille tarjotaan turvallisia kohtaamispaikkoja, joissa vapaaehtoiset aikuiset antavat aikaansa ja läsnäoloaan ammattilaisten rinnalla. Kiinteiden kahviloiden lisäksi Helsingin seudulla toimii bussista nuorten kohtaamispaikaksi muutettu Walkers-bussi sekä pääkaupunkiseudun ulkopuolella matkailuautoista kohtaamispaikoiksi muunnettuja Walkers-autoja.  

Aseman Lapset ry toimii valtakunnallisena taustayhteisönä kaikille Walkerseille. Muiden Walkersien sekä Walkers-autojen käytännön toiminnasta vastaa paikallinen taustayhteisö kuten kunta, seurakunta tai kolmannen sektorin toimija.  

Mielen hyvinvointia tukevassa työssä on käytössä Friends-ohjelma, jolla vahvistetaan tunne- ja vuorovaikutustaitoja. Ohjelmaa voidaan hyödyntää muun muassa päiväkodeissa, kouluissa, nuorisotyössä ja terveydenhuollossa ryhmä- ja yksilötyössä. Järjestö tarjoaa koulutusta ohjelman hyödyntämiseen.  

Lisäksi järjestö on tunnettu jalkautuvasta nuorisotyöstä. Nuorisotyöntekijät jalkautuvat nuorten pariin esimerkiksi kauppakeskuksiin ja puistoihin. Julkisissa tiloissa ollaan nuorten saatavilla ja puututaan riskitilanteisiin.   

Järjestön konfliktityössä ratkotaan alaikäisten konflikteja katusovittelu-menetelmällä ja puututaan vaativiin kiusaamis- ja kouluväkivaltatilanteisiin, joissa koulun omat keinot eivät enää riitä.   

Nuorten rikos- ja päihdekierteitä katkaisevassa työssä työntekijät kulkevat nuoren rinnalla ja tukevat häntä yhdessä läheis- ja ammattilaisverkostojen kanssa. Tavoitteena on vahvistaa nuoren arkea elämän eri osa-alueilla ja tukea irtautumista rikoskierteestä.

Rikos- ja päihdekierteiden syvenemistä ehkäisevässä työssä puolestaan yhdistetään koulutettujen kokemusasiantuntijoiden ja ammattilaisten osaamista työparityönä. Yhteistyöllä on saatu muun muassa onnistuneesti lievennettyä nuorten viranomaisvastaisuutta ja näin saatu heitä kiinnitettyä tukipalveluihin.

Vapaaehtoistyö
Walkers-toiminnassa toimii ammattilaisten rinnalla koulutettuja vapaaehtoisia aikuisia, jotka toimivat omien aikataulujensa ja elämäntilanteidensa mukaan. He kohtaavat ja kuuntelevat nuoria ja ovat näiden arjessa läsnä.

Lähteet

Luokka:Suomalaiset nuorisojärjestöt
Luokka:Suomalaiset lastensuojelujärjestöt